Pietro Sambi

Pietro Sambi (født 27. juni 1938 i Sogliano al Rubicone i provinsen Forlì-Cesena i Italia; død 27. juli 2011 i Baltimore i Maryland i USA) var en italiensk katolsk geistlig, titulærerkebiskop og diplomat for Den hellige stol.


== Liv og virke ==


=== Prest ===
Pietro Sambi ble presteviet den 14. mars 1964 for bispedømmet San Marino-Montefeltro, og promoverte til Dr.theol. og Dr.iur.can. ved Det pavelige universitet Gregoriana i Roma.På hjembispedømmets presteseminar i Pennabilli fikk han ansvaret for den prestelige formasjon, og ble etterhvert viserektor.
Han gikk på Vatikanets diplomatskole og under utdannelsen fikk han mentorer som Agostino Casaroli og Achille Silvestrini. 
I 1969 inntrådte han i Den hellige stols diplomatiske tjeneste. Sambi ble først postert til de pavelige representasjoner i Kamerun, Cuba (1974) og Algerie (1978), før han i 1979 ble postert til det apostoliske nuntiatur i Nicaragua. Det var på den tid at landet var i overgangsfasen mellom Anastasio Somoza Debayle og den sandinistiske regjering ledet av Daniel Ortega. 
Så kom han til Belgia.  Fra 1984 virket han ved det apostoliske nuntiatur i India.


=== Titulærerkebiskop, nuntius til Burundi ===
Pave Johannes Paul II utnevnte ham den 10. oktober 1985 til titulærerkebiskop av Bellicastrum og gjorde ham til apostolisk nuntius til Burundi. Han ble bispeviet den 9. november 1985 av kardinal Jozef Tomko, prefekt for Kongregasjonen for troens utbredelse; medkonsekratorer var erkebiskop Cesare Zacchi, prestiden for Det pavelige diplomatakademi, og biskop Giovanni Locatelli av Rimini.
I Burundi fikk han inn for å arbeide for forsoning mellom hutuer og tutsier som utkjempet en blodig borgerkrig av tidvis større, tidvis mindre intensitet.


=== Indonesia ===
Den 28. november 1991 ble han apostolisk nuntius i Indonesia. Hans tilsyn omfattet også det indonesiskstyrte Øst-Timor som portugisierne i prinsippet hadde frasagt seg, men der den overveiende katolske befolkningen ikke godtok at det dermed var fritt frem for indonesisk styre. Kort før hans ankomst var det brutt ut krise etter massakeren i Dili forøvet av indonisiske militære på den katolske kirkegården Santa Cruz sør i Dìli.Tildelingen av Nobels fredspris i 1996 til østtimoreserne biskop Carlos Filipe Ximenes Belo og til politikeren José Ramos Horta falt innen hans tid ved nuntiaturet i Jakarta.


=== Israel, Kypros, Jerusalem, Palestina ===
Den 6. juni 1998 ble Sambi apostolisk nuntius til Israel og Kypros og apostolisk delegat i Jerusalem og Palestina. 
Da Fødselskirken i Betlehem ble sentrum for en fastlåst konfrontasjon mellom palestinere og israelske styrker, forhandlet han frem en fredelig løsning. Krisen hadde da vart i 52 dager. Hendelsen var å regne med det som er blitt kalt den andre intifadaen.
Han kritiserte også Israels bygging av en mur for å skille de palestinske territoriene fra Israel. 
I mars 2003 advarte han om at palestinske planer for selvstyre ikke tok hensyn til den frie utøvelse av andre religioner foruten islam. Han kritiserte også antisemittismen som finnes i palestinske skolebøker og aksjonerte vellykket for at Italia skulle avbryte sin økonomiske støtte til utdanningsinitiativer som brukte slike verker.Han gikk aktivt inn for en spesiell status for Jerusalem som ville tillate det å tjene som sentrum for flere store religioner. I 2005 klaget han over at Israel unnlot å implementere avtaler inngått med Den hellige stol om kirkelige eiendommer og behandlingen av katolske arabere i Jerusalem mer enn et tiår tidligere.


=== USA ===
Den 17. desember 2005 utnevnte pave Benedikt XVI ham til permanent observatør til Organisasjonen av amerikanske stater i Washington, DC og til nuntius til USA. Kort tid etter sin ankomst reiste han rundt i områdene i og rundt New Orleans som var blitt rammet av orkanen Katrina sommeren 2006.Som nuntius fikk han fra 2007 i oppdrag å passe på at de restriksjoner som pave Benedikt XVI hadde pålagt den fratrådte kardinalerkebiskop Theodore McCarrick av Washington ble overholdt; det lyktes han ikke med i særlig utstrekning. Restriksjonene var blitt pålagt på grunn av meldinger om upassende seksuell adferd.Under pave Benedikt XVIs besøk til USA i april 2008 ledsaget erkebiskop Sambi ham, og var hans vert når han overnattet på nuntiaturet i Washington. Der hadde paven et historisk privat møte med fem personner som hadde vært ofre for presters seksuelle overgrep mot dem.


=== Død, begravelse ===
Han døde etter en lungeoperasjon ved Johns Hopkins Hospital i Baltimore, og ble gravlagt den 2. august 2011 på sitt fødested, Sogliano al Rubicone.


== Litteratur ==
Valerio Lessio: Pietro Sambi. Nunzio di Dio, Cantagalli, 2013.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (16235-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Henry Benedict Mary Clement Stuart of York (1725-1807) *1758
Pave Leo XII (1760-1829) *1794
Kardinal Chiarissimo Falconieri Mellini (1794-1859) *1826
Kardinal Camillo di Pietro (1806-1884) *1839
Kardinal Mieczyslaw Halka Ledóchowski (1822-1902) *1861
Kardinal Jan Puzyna z Kosielsko (1842-1911) *1886
Erkebiskop Józef Bilczewski (1860-1923) *1901
Erkebiskop Bolesław Twardowski (1864-1944) *1919
Erkebiskop Eugeniusz Baziak (1890-1962) *1933
Pave Johannes Paul II (1920-2005) *1958
Kardinal Jozef Tomko (1924-2022) *1979
Erkebiskop Pietro Sambi (1938-2011) *1985


== Referanser ==